Nicolas Sarkozy - naujasis Prancūzijos veidas
AFP/Scanpix nuotrauka
Prezidento rinkimus laimėjus dešiniųjų kandidatui Nizolas Sarkozy Prancūzijoje prasideda nauja era: rezultatai rodo, jog nuosmukį išgyvenanti šalis suteikė labai tvirtą mandatą reformoms
Rinkimai
Konservatorių lyderis Nicolas Sarkozy per Prancūzijos prezidento rinkimų antrąjį ratą sekmadienį surinko 53,06 proc. balsų ir įtikinamai nurungė varžovę socialistę Segolene Royal, kuri tikėjosi tapti pirma moterimi - Prancūzijos prezidente (už ją balsavo 46,94 proc. rinkėjų). S.Royal pripažino pralaimėjusi rinkimus ir palinkėjo varžovui geros kloties.
Rinkimuose dalyvavo apie 85 proc. iš maždaug 44,5 mln. rinkėjų - tai didžiausias aktyvumas per tris dešimtmečius.
Sužinojęs apie savo pergalę N.Sarkozy pareiškė, kad "dabar metas grąžinti Prancūzijai tai, ką Prancūzija davė man". "Kartu mes imsime rašyti naują istorijos puslapį, kuris, esu tikras, bus didis ir puikus", - Paryžiaus centre džiūgaujantiems rėmėjams sakė N.Sarkozy, pakeisiantis po 12 valdymo metų iš pareigų pasitrauksiantį prezidentą Jacques'ą Chiracą. Apie pralaimėjusią varžovę nugalėtojas pridūrė: "Gerbti ponią S.Royal tai - gerbti milijonus, kurie balsavo už ją".
52 metų N.Sarkozy, imigranto iš Vengrijos sūnus, turėtų pradėti eiti pareigas gegužės 16 ar 17 dieną. Jis bus pirmas Prancūzijos prezidentas, gimęs po Antrojo pasaulinio karo. Manoma, kad premjeru jis paskirs buvusį darbo ministrą Francois'ą Filloną.
Imigrantų nekenčiamas
"Aš neišduosiu jūsų, aš nemeluosiu jums, aš nenuvilsiu jūsų", - pažadėjo N.Sarkozy dešimtims tūkstančių rėmėjų. Jis sakė sieksiąs būti visos tautos prezidentas. Tačiau riaušių policijai ašarinėmis dujomis ir vandens patrankų čiurkšlėmis teko tramdyti šimtus jo priešininkų Paryžiuje ir kituose miestuose, kai kurie jų skandavo: "Sarko fašistas". Tūkstančiai policininkų buvo papildomai pasiųsti į sostinės priemiesčius, kad nepasikartotų 2005 metų įvykiai, kai šiuos rajonus, kuriuose gyvena daug imigrantų, sukrėtė jaunimo riaušių banga, tačiau vis tiek keli automobiliai ir šiuokart buvo sudeginti. Apie neramumus pranešta ir iš Bordo, Marselio, Lilio, Nanto, Tulūzos, Liono ir Nanci. Pareigūnų duomenimis, per susirėmimus sužeisti keli policininkai ir protestuotojai, dešimtys riaušininkų buvo sulaikyti. Nante ir Lione chuliganai daužė parduotuvių vitrinas ir padeginėjo šiukšliadėžes.
Paskutinę rinkimų kampanijos dieną S.Royal perspėjo, kad N.Sarkozy pergalė gali pakurstyti "prievartą ir brutalumą" visoje šalyje.
Buvusio vidaus reikalų ministro N.Sarkozy nemėgsta daugelis imigrantų iš arabų ir Afrikos šalių. Dėl savo griežtos pozicijos įstatymų ir tvarkos atžvilgiu ir pažado apvalyti priemiesčius nuo prasčiokų jis tapo priešu skurdiems rajonams, kur imigrantų iš Šiaurės Afrikos palikuonys skundžiasi, kad yra atskirti nuo visuomenės.
Inicijuos reformas
N.Sarkozy rinkimų kampanijos pagrindinis akcentas buvo bet kokių ryšių su praeities politika, kurią jis kaltino dėl milžiniškos valstybės skolos, didelio nedarbo ir nuolatinės socialinės įtampos, nutraukimas. Po birželį vyksiančių visuotinių rinkimų, kuriuose N.Sarkozy sieks, kad jo Sąjunga už liaudies judėjimą ir jos sąjungininkės laimėtų tvirtą daugumą, jis planuoja sušaukti specialų Nacionalinės Asamblėjos posėdį, kuriame inicijuos savo reformas. Jis planuoja panaikinti mokesčius už viršvalandžius, gerokai sumažinti paveldėjimo mokestį, priimti įstatymą, garantuojantį minimalų paslaugų teikimą per transporto sektoriaus streikus, ir taisykles, kurios įpareigotų bedarbius sutikti su jiems pateiktais darbo pasiūlymais. Socialinėje srityje N.Sarkozy žada, kad ne kartą įstatymą pažeidusiems asmenims teks sėsti už grotų, bei nori nustatyti griežtesnes taisykles, kurios apsunkintų galimybę imigrantams atsivežti į Prancūziją gausias šeimas.
N.Sarkozy dešiniosios pakraipos programa akivaizdžiai kirtosi su S.Royal rinkimų pažadais didinti socialines garantijas, sukurti 500 tūkst. naujų darbo vietų ir padidinti minimalų darbo užmokestį.
Šalis pasuks dešinėn
"Vadovaujant N.Sarkozy Prancūzija laikysis dešinės", - rašė "Liberation" ir klausė, ar naujasis prezidenstas bus Margaret Thatcher, tik be sijono.
Spauda taip pat pabrėžė, jog trečią kartą prezidento rinkimus pralaimėjusiems socialistams tai - skaudus smūgis, ir rodo partijos susiskaldymą. "Kairė, visa kairė, privalo kuo nuodugniausiai išnagrinėti šios nesėkmės priežastis", - nurodė komunistinės pakraipos "L'Humanite".
Europos lyderiai pasveikino N.Sarkozy su pergale tikėdamiesi, kad ji gali suteikti naują postūmį pastangoms atgaivinti prie žlugimo slenksčio atsidūrusią Europos Sąjungos Konstituciją. Europos Komisijos pirmininkas Jose Manuelis Barroso sakė esąs tikras, kad N.Sarkozy padės rasti išeitį iš aklavietės, kurioje atsidūrė Europa, kai olandų ir prancūzų rinkėjai prieš dvejus metus per referendumus ją atmetė.
Vašingtonui N.Sarkozy pažadėjo, kad JAV gali pasikliauti Prancūzijos draugyste, tačiau paragino imtis vadovaujančio vaidmens kovoje su klimato atšilimu.